b'\n_START_ARTICLE_\nTurun Pyrkiv\xc3\xa4\n_START_PARAGRAPH_\nTurun Pyrkiv\xc3\xa4 (aiemmin Maarian Pyrkiv\xc3\xa4) on vuonna 1906 perustettu turkulainen urheiluseura. Sen lajeja ovat nykyisin jalkapallo, kaukalopallo, koripallo, telinevoimistelu, sulkapallo, p\xc3\xb6yt\xc3\xa4tennis, yleisurheilu ja joukkuevoimistelu. Seuran perustivat alun perin telinevoimistelijat.\n_START_SECTION_\nVoimistelu\n_START_PARAGRAPH_\nTurun Pyrkiv\xc3\xa4n telinevoimistelijat ovat sittemmin menestyneet sek\xc3\xa4 valtakunnallisella ett\xc3\xa4 kansainv\xc3\xa4lisell\xc3\xa4 tasolla varsin hyvin. Kaino Lempinen kuului Suomen joukkueeseen, joka voitti Helsingin olympialaisten joukkuekilpailussa olympiapronssia. L\xc3\xa4hihistorian menestynein Pyrkiv\xc3\xa4\xc3\xa4 edustanut telinevoimistelija on Annukka Almenoksa, joka voitti urallaan 18 Suomen mestaruutta vuosina 1998\xe2\x80\x932004. H\xc3\xa4n on edelleen ainut suomalaisnainen, joka on saavuttanut arvokisoissa finaalipaikan (EM-kisat 2002)._NEWLINE_Joukkuevoimistelun puolella viime vuosina Turun Pyrkiv\xc3\xa4 on menestynyt kansainv\xc3\xa4lisesti hyvin. Sanix-joukkue on ollut lajin MM-kilpailuissa vuosina 2012 ja 2013. Nuoremmat joukkueet ovat p\xc3\xa4rj\xc3\xa4nneet hyvin kotimaassa sek\xc3\xa4 kansainv\xc3\xa4lisiss\xc3\xa4 kilpailuissa. Lis\xc3\xa4ksi Turun Pyrkiv\xc3\xa4n Sudenkorennot -joukkue edusti vuonna 2005 Suomea IFAGG:n historian ensimm\xc3\xa4isiss\xc3\xa4 nuorten MM-kilpailuissa (juniorisarja) Tshekeiss\xc3\xa4.\n_START_SECTION_\nJ\xc3\xa4\xc3\xa4urheilu\n_START_PARAGRAPH_\nKaukalopallossa Pyrkiv\xc3\xa4 pelasi kauden 2007\xe2\x80\x932008 loppuun asti p\xc3\xa4\xc3\xa4sarjatasolla Kaukalopalloliigassa. Seuralla on ollut aikoinaan toimintaa my\xc3\xb6s j\xc3\xa4\xc3\xa4kiekossa ja j\xc3\xa4\xc3\xa4pallossa, josta sill\xc3\xa4 on my\xc3\xb6s 11 TUL:n mestaruutta. SM-sarjassa joukkue pelasi kaudella 1945. Vuosina 1948\xe2\x80\x931952 se pelasi SM-otteluissa Palloliiton mestaria vastaan mutta h\xc3\xa4visi kuitenkin jokaisella kerralla.\n_START_SECTION_\nJalkapallo\n_START_PARAGRAPH_\nPyrkiv\xc3\xa4 on pelannut jalkapallon mestaruussarjassa kahteen otteeseen: viisi kautta vuosina 1952\xe2\x80\x931956 sek\xc3\xa4 kaudet 1978 ja 1979. Seura voitti jalkapallon Suomen mestaruuden vuonna 1954 ja SM-pronssia vuonna 1952. Pyrkiv\xc3\xa4 on lis\xc3\xa4ksi pelannut 17 kautta jalkapallon I divisioonassa._NEWLINE_Turun Pyrkiv\xc3\xa4n naisten joukkue on esiintynyt p\xc3\xa4\xc3\xa4sarjatasolla vuosina 1979\xe2\x80\x931984 sek\xc3\xa4 1986\xe2\x80\x932000. Seura saavutti yhteens\xc3\xa4 kuusi naisten SM-mitalia sek\xc3\xa4 Suomen Cupin voiton 1994. Suomen Cupin ja SM-hopean voittanutta vuoden 1994 joukkuetta valmensi turkulainen Harri Ekroos. Joukkueen nuori t\xc3\xa4hti oli my\xc3\xb6hemmin Suomen maajoukkuetta menestyksekk\xc3\xa4\xc3\xa4sti johtanut Anna-Kaisa Rantanen.\n_START_SECTION_\nMuu toiminta\n_START_PARAGRAPH_\nSyksyll\xc3\xa4 1956 Turun Pyrkiv\xc3\xa4 j\xc3\xa4rjesti Turun konserttitalossa Suomen ensimm\xc3\xa4isen\xc3\xa4 rock and roll -konserttina mainostetun nuorisotapahtuman. Esiintyj\xc3\xa4t kuten Erik Lindstr\xc3\xb6min yhtye ja Gusse R\xc3\xb6ssi soittivat kuitenkin l\xc3\xa4hinn\xc3\xa4 itselleen tutumpaa jazzia, ja musiikki peittyi yleis\xc3\xb6n vihellykseen.'